Alla 15-aastasele lapsele saab Eesti kodakondsust taotleda ka Eesti kodakondsuses olev või Eesti kodakondsust taotlev last üksi kasvatav vanem. Kui üks vanematest ei ole Eesti kodanik, tuleb lapsele Eesti kodakondsust taotledes esitada selle vanema notariaalselt tõestatud nõusolek. Laps, kellele taotletakse Eesti  kodakondsust, peab omama Eestis elamisluba. Kui alla 15-aastase lapse vanemad on surnud, tunnistatud teadmata kadunuks või teovõimetuks, või on vanematelt võetud vanema õigused, võib lapsele taotleda Eesti kodakondsust eestkosteasutus või lapse Eesti kodakondsuses olev eestkostja. Eesti kodakondsuse andmise otsustab Vabariigi Valitsus. Pärast Vabariigi Valitsuse poolt otsuse tegemist vormistatakse isikule Kodakondsus- ja Migratsiooniametis kodakondsustunnistus, mille alusel on õigus taotleda Eesti kodaniku  passi.